Rumasa manyama adi sareng kalih kémanten, wekasan sané jagi sareng-sareng iring rasayang suka suka, I Madé Warna dahat bakti tekén emboknyané, Ni Wayan Warni kalintang sayang ring adinnyané. I Warna Ni Warni tulung tinulungan nglintangin warna-warni aed manduh segara kauripan.
Wareg tanpaneda bungah tani nganggo rumasa antuka Pan Warni lan Mén Warni ngaton pidabdab pianaknyané kalih, matilesan pisan ring padéwékan lacur, malarapan mapineh, ngraos, lan maparilaksana sané patut, nganutin tata-titi. Yéning Madé Warna mangguh pakéwuh, setata mabligbagan emboknyané. Pradé Wayan Warni kaiket pikobet pastika mabligbagan sareng adinnyané. Saksat sepit ipun sareng kalih, nénten wénten kalah anéh. Becik, becik sareng kalih. Puun, puun sareng kalih.
Antuk nitiasa saling kasih-kumasih, saling gegenin, ajeg ring napi sané dados pamutus, paras-paros sarpana ya, salunglung sabayanyaka, mawinan Madé Warna banget makesiab ri kanjekan ipun miragiang raos emboknyané jagi ngantén sareng I Gdé Ludra.
“Yéh, kénkén Mbok né? Amonto seken raos Bli Madé Lodra, sat Mbok suba makurenan ajak ragané, mara kalina tuah telung bulan ka luar negeri, Mbok suba bani ngéndah pélag ajak anak muani lén, turin nagih ngantén. Mboook, Mboook… .”
“Kénkénang jani mbok Dé, Bli Lodra rasanné tusing saja kenehné tekén mbok, masuk tiban-tibanan di luar negeri ngalain mbok.”
“Engsap Mbok pabesen Bli Lodra? Mbok apang satia ngantiang duang tiban raganné masuk maan béasiswa di Jepang. Teka uli luar negeri lakar ngantén. Patutné Mbok nunas icayang apang Bli Lodra énggal tamat lasia rahayu di luar negeri, né Mbok malah ngantén ajak anak lén. Dong sing lek atin Mboké?”
“Kéweh ngisiang keneh anak muani tiban-tibanan di gumin anaké Dé.”
“Mbok adané tusing pageh ngaba keneh. Eda Mbok! Tiang sing setuju.”
“Uli mulih uli Tuban nganteh Bli Lodra, Bli Ludra terus nglemesin ngubekin mbok. Mbok harus ngantén Dé. Basang mboké suba misi.”
“Aduh… .”
sujatiné nénten aukud dadua dosén istri-istri jegég timpal-timpalnyané makeneh ring Madé Lodra. Puanpiang tuara kénten. Ipun bagus, kalem, dueg. Polih béasiswa ngrereh magister ring Jepang. Yadiastun asapunika, pilihan ipun tetep ajeg ring sang guru SD selem-selem bangkit, Ni Wayan Warni.
Kasayangin gegélan, kadi nyayangin widiadari, saksat sategeh gunung salinggah segara taler sayang Wayan Warni ring Madé Lodra. Sebet katinggalin, telas kadi rasa yéh paningalan Wayan Warni daweg ngateh Madé Lodra ka Tuban, ayat berangkat ka Jepang. Gdé Ludra sareng ngateh, méweh nungkulin Wayan Warni salantang margi ngeling segu-segu. Gdé Ludra sayan bingung, Wayan Warni niwang tatkala kapal terbang sané katumpangin Madé Lodra makeber, késah saking Bali.
Sabar Yan sabar! Duang tiban tusing ja makelo. Eda sebet! Ada bli ngrunguang Wayan, satondéné I Madé teka. Selegang magaé, tunas icayang I Madé selamet di Jepang. Suud monto ngeling!” Rumrum Gdé Ludra ring Wayan Warni celegukan ring palannyané.
“Kénkén ya Bli Madé ditu Bli…?”
“Sing kénkén-kénkén. Jalan mulih!”
Sapanjang margi, Wayan Warni tan papegatan ngeling, Gdé Ludra tan pahenti nungkulin. Ngurut-urut bok Wayan Warni lantang selem demdem, mecik-mecik palannyané, ngusap-usap tundunnyané, kantos ical elingnyané, leplep ring palan Gdé Ludra.
Tangar Wayan Warni malaksana boya-boya, sada sering Gdé Ludra nyambangin ring sekolah genahnyané makarya. Kaajakin indeng-indeng matetumbasan, malali malila ring genah-genah pangenduh pikobet. Sanur, Kuta, Nusa Dua, genah pinih sering kaparanin sareng kalih. Nénten asué, sareng kalih malih mawali. Tetujonné mangda polih masliahan amatra nuju Redité.
Sakadi Rediténé sampun lintang, Rediténé mangkin nuju parsuaning wulan Désémber, semeng ngantos séng kauh suryané akidik, gulem biasané nrawang-nrawang, nyoréang sabehé nyélcél. Sakadi biasa taler, Gdé Ludra Wayan Warni lunga masesanjan. Waneh Sanur, Nusa Duaa, Kuta mangkin genah dayuh, wewidangan Bedugul kaparanin.
Ngindeng ngindang rumasat sareng kalih ring Bedugul. Sami genah masesanjan makadi Danu Beratan, Danu Buyan Tamblingan, Kebun Raya sampun kaparanin. Tan rumasa sampun sada soré. Krapas-kripis sabehé geles ngawit tedun. Makrépakan sareng kalih makinkin matulak wali ka Dénpasar, tan panantara sabehé kadi katéngkogang sakéng langit, bales tan kadi-kadi. Sareng kalih ngetis ring ambén wewangunan sisin marginé.
Patut pisan kadi anaké lingsir-lingsir, ujan nyanjaang, sabeh labuh ri kalaning sanja, yukti nyajaang pisan. Célcél ngetél nyéntél paketéltél gémpél béncél, mawinan ajam tengah méh lebih sareng kalih ngepil ngedgedang kadi bikul enceb. Gdé Ludra kantun sida kedat ten enduk, sakémaon Wayan Warni ngrempuyuk uyuk-uyuk, kiapnyané tan paunduk. Napi, katengehang olih anak lanang makalung anduk.
“Mriki, mriki ring tengah malinggih.”
Kipak-kipek sareng kalih sagét wénten anak nyambat sara, mituduhang mangda masanekan ring kursiné saha matanjénan.
“Napi karyanang? Téh? Kopi?”
Yukti nika pisan sané kabuatang olih sang kalih, sarana pangulah dingin. Matlektek-tlektek minehin ajér begér sang panyambat sara, wastu tatas antuk Gdé Ludra munggwing genah ipun simpang wantah genah anak mainep-inepan.
“Nggih dados. Kopi siki. Téh siki.”
Nénten lek Gdé Ludra clegek-clegek, Wayan Warni gelek-gelek, antuk bedak seduce nengkek tan sida nangkek. Ajebos pisan sampun kabaktayang tetayuban, kaampakin jelanan, kopi téh kegenahang ring méja tengah kamar.
“Durusang ngranjing!”
Ngranjing ka kamar, sépanan sang kalih nginem tetayuban kebus makudus. Prasida ngicénin anget amatra, kémaon tan sida ngicalang dinginné tembus ka tulang sumsum. Sakadi gegendingan alit-alité, nyemak saput ngojog balé tur masaré. Kadi punika Wayan Warni digelis mabriug nyingkrung masaput tebal. Tan kantos apanginangan, Wayan Warni sirep leplep, Gdé Ludra krejep-krejep. Wayan Warni geris-geris, Gdé Ludra gerus-gerus.
Sabehé kari nguél, pus Gdé Ludra ngetél. Kadi wénten sané nyetél, sedek kiap betel, wénten nanjén kamar hotel. Ring kamar sareng kalih, samara dahanané murub ngendih, nénten uning malih beneh lan pelih. Gdé Ludra kasusupin bayun Patih, Rangda matindih tan kaalih. Amunika Gdé Ludra angkih-angkih nglukar baju tapih, sang katindih nénten nolih, antuk lesuné gipih, kiapnyané bilih-bilih. Sesampuné melah luung gilih buka katih, wawu Wayan Warni makesiab kalilih, sada mamedih.
“Bli.” Wayan Warni nyerit ngambis saput, nangkeb malih awaknyané ngambiar malular kadi dagangan pasar, ngelar alas samah, bukit gragah, danu wayah, tlaga linggah sabuana alit maliah.
‘Nah, kudiang jani Yan, suba kadung paturu kéné?”
Wayan Warni ngliep maméngos, Gdé Ludra majanggelan abosbos. Rumasa anggané pada-pada melah luung los, pada-pada nongos, tan wénten purun mabaos, nanging angkihané ngoos-ngoos, saksat nguncarang artos, calonarang kawitin dados. Wayan Warni busan bedos, mangkin polos. Busan ngambros, mangkin macelos. Kaaras kaoros, jongos brengos bos plontos pecak bengis mabongkos, mangkin némblés ya nomblos. Rangda magébros, Patih makecos. Jatas-jotos, katos ngurek poros kantos lulus lolos, makakalih nyroscos tan karuan paos.
Tangan plékas-plékos, cokor pléngkas-pléngkos, agem tios-tios, ngamuk kadi maboros. Yadiastun treh tos, tan wurungan bayunné koos, ulet geguletan coplos, tuwuk tuweké klemos. Toyo makebios, angkihan daas-doos. Nyalonarang boros tan patepas tan papos, pamuput Wayan Warni sané naur ongkos, doning ring margi-marginé dados tanggun raos, jit tépos basang brongkos.
Nyelap kaendepin, Madé Lodra nénten kaorahin indik pajalan blinipuné nuek sakéng ungkur, gagélané kabancut. Mamanah Gdé Ludra ngwandéang pajangkepan, sakémaon bobot Wayan Warni ngancan sinah, dokter nénten purun amati-mati raré sajeroning weteng. Pamuput, pajangkepan Gdé Ludra Wayan Warni alakirabi kamargiang.
“Kudiang men Yan. Kayang I Madé teka uli Jepang, bareng-bareng beneh-beneh ngidih pelih.” Gdé Ludra ngusap-usap bok somahnyané. Ulian sabeh, manah tan pageh nyambeh kabrebeh.
“Nggih Bli. Mula jenenga sik Bliné tiang mautang, sik Bliné tiang mayah. Rasané Bli Madé bisa nerima nerima unduk ené.”
Sakéng pangawit daweg kapertama Gdé Ludra uning adinipuné ngelah gagélan. Wayan Warni, ipun sampun dot. Mawinan rumasa bagia polih Wayan Warni kaanggén somah, yadiastun jagi wénten biuta pradé Madé Lodra mawali sakéng Jeppang. Rasa kabiutan punika, ical antuk lega manah ipuné ngamolihang Wayan Warni. Wayan Warni taler bagia, doning somahné kalintang sayang.
Antuk saling sayang, sabilang wengi nénten naenin embang ngadaang calonarang. Ancang-ancang ayam panggang, ngandang, nyungsang, 69 bodang bading, sami sampun kalaksanayang, mawinan sayan tumbuh rasa seneng lan sayang. Napimalih ri sampuné embas anak alit lanang, wekasang jagi ngawiwenang, Gdé Ludra Wayan Warni marasa menang, nglangkungin segara kauripan nénten wénten pialang pangalang-alang. Pamarginné terang, galang, nénten kambang. Sami katon kembang.
Sekar kembang, kekupu ngumbang, raris tumbang, aas ka bangbang. Pailehan punika nibénin Wayan Warni. Pawiwahan sat pangawit, dados raja ratu akelsit soring langit. Embas tur sawarsa anaké alit, sulit makejit, nguntit malejit, kadi sander tatit dérés arit. Wai-waian Gdé Ludra ilang tan pawangsit, ngiek tan papamit, majudi madanglit. Ngiler céwék legit, nguber luh genit. Teka-teka masebeng sengit, raos nylekit. Manisé dados pait makilit. Pianak somah nandang sakit, tangkah sat kasebit, manah kasitsit.
Madé Warna ten nyidayang ngraos napi, tatkala pitung rahina emboknyané magrétgotan nyingal anak cerik, ngambul. Somahnyané tigang sasih ten mulih-mulih, ten kauningin ring dija magenah.
“I pidan melid tiang ngorahin unduk Bli Ludra, Mbok tusing ngugu. Nah sing kénkén. Jumah dini Mbok ngoyong, eda kija-kija! Sebet tiang ngelah Mbok buka ké… .”
Durung mupuh pakaeng Madé Warna, Madé Lodra sagét teka sareng blinnyané. Kalih rahina rauh sakéng Jepang, polih kabar Gdé Ludra mabui, tangkep polisi sedek matajén. Kacacungan Wayan Warni sapatekan somah lan ipahnyané.
“Bli, kéné un… .” Wayan Warni kabilbil nyambat sara, Madé Lodra gelis nyelag nyautin.
“Siep! Eda nyatua apa-apa. Makejang suba tawang. Pamekas Bli Gdé. Lek tiang cenikan nuturin nyama kelihan. Suud mamuduh. Somah pianaké runguang. Yén bin Bli kéto, tiang tusing nyak bin ngurus. Ingetang raga suba tua. Jani jalan mulih.”
Manyamana jubel, nyrutcut Gdé Ludra, Wayan Warna, lan pianaknyané menék ka mobil Madé Lodra ngajak mulih.
Bulan nrudu. Gdé Ludra marasa bedu, Wayan Warni rumasa dudu. Sué sareng kalih udu, ten polih nglidu, jalu tan keni wadu, wadu tan “gincer cledu”. Paliatné mapadu, sat saling masadu, yéning pada-pada rindu. Mapan sampun kacandu, sami rasa manis kadi madu. Purnama ngwindu, busana telas katundu. Nyi Rangda sakti kudu-kudu, Ki Patih bendu. Maadu saling sidu, makarya linuh lindu, kantos calonarangé puput komala mredu.
Sira iwang? Gdé Ludra las ngarang? Madé Londra sué ring Jepang? Wayan Warni gelis bimbang? Madé Warna sada gamang? Utawi genah galah embang? Amunika sami saling sayang, pamuput taler mapuara sungsang.
ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn kin_Latn ban_Latn ban_Latn ban_Latn nob_Latn jav_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn